Dagen efter nytårsaften er flere nordjyder vågnet op til hærværk på deres boliger og biler. Det har ført til en del anmeldelser ved Nordjyllands Politi. Nytårsnattens løjer er gået ud over 23 biler, hvor politiet takserer gerningerne som hærværk. Det har blandt andet været ridser og slagskader på biler. Vagtchef ved Nordjyllands Politi, Frank Liltorp, fortæller, at det er et stort antal i forhold til normalt. - Det er gået ud over mange biler. Flere af dem har også været brande, siger Frank Liltorp. Det gik blandt andet ud over tre biler i Brønderslev nytårsnat, hvor en påsat brand i en bil spredte sig til to andre biler. Derudover har politiet indtil videre modtaget anmeldelser om 37 ødelagte postkasser, og der har været 28 anmeldelser om skader på beboelser. Det dækker over hærværk som graffiti, ødelagte døre og vinduer samt smadrede rækværker.

Opsummering:
Siden nytårsaften har politiet modtaget flere anmeldelser om hærværk. Et stort antal biler er blevet udsat for grove nytårsløjer.